NARIADENIE KOMISIE (ES) č. 102/2007
z 2. februára 2007
o prijatí špecifikácií ad hoc modulu na rok 2008 o postavení migrantov a ich priamych potomkov na trhu práce, stanoveného v nariadení Rady (ES) č. 577/98, ktorým sa mení a dopĺňa nariadenie (ES) č. 430/2005
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), a najmä na jeho článok 4 ods. 2,
keďže:
(1)
Na svojom stretnutí v Solúne v júni 2003 Európska rada usúdila, že úspešná integrácia migrantov prispieva k sociálnej súdržnosti a hospodárskemu blahobytu a k riešeniu demografických a hospodárskych problémov, ktorým Európska únia v súčasnosti čelí, a v tomto zmysle vyzvala na ďalšiu aktivitu v týchto oblastiach. Okrem toho vyslovene požadovala presnú a objektívnu analýzu tejto záležitosti s cieľom pomáhať rozvíjať a podporovať iniciatívy politík na efektívnejšiu správu migrácie v Európe. Európska rada v Haagskom programe prijatom v Bruseli v novembri 2004 opätovne zdôraznila potrebu efektívnych integračných politík.
(2)
Ako bolo zdôraznené v prvej výročnej správe o migrácii a integrácii (2) Komisie, nedostatočný prístup k zamestnanosti bol označený za najväčšiu prekážku integrácie, a preto za najdôležitejšiu politickú prioritu v rámci vnútroštátnych integračných politík.
(3)
S cieľom monitorovať vývoj smerom k spoločným cieľom európskej stratégie zamestnanosti a procesu sociálnej inklúzie je preto potrebný komplexný a porovnateľný súbor údajov o postavení migrantov a ich priamych potomkov na trhu práce.
(4)
V návrhu Komisie rozhodnutia Európskeho parlamentu a Rady ustanovujúceho program Spoločenstva v oblasti zamestnanosti a sociálnej solidarity - PROGRESS (3) sa v oddiele 1 uvádza zamestnanosť, financovanie relevantných opatrení vrátane štatistických opatrení. Tieto opatrenia by sa mali implementovať súčasným nariadením.
(5)
Nariadenie Komisie (ES) č. 384/2005 zo 7. marca 2005 o prijatí programu ad hoc modulov na roky 2007 až 2009 na výberové zisťovanie pracovných síl, stanovené v nariadení Rady (ES) č. 577/98 (4), už zahŕňa ad hoc modul o postavení migrantov a ich priamych potomkov na trhu práce. Zoznam premenných pre tento modul by sa mal stanoviť do decembra 2006.
(6)
V nariadení (ES) č. 384/2005 sa tiež uvádza, že implementácia modulu 2008 bude podmienená výsledkami realizačných štúdií, ktoré treba ukončiť do konca roka 2005. Výsledky týchto realizačných štúdií predstavil Eurostat v septembri 2005 na stretnutí riaditeľov sociálnej štatistiky členských štátov. Dospelo sa k záveru, že členské štáty a Eurostat by mali pokračovať v príprave modulu 2008.
(7)
Z dôvodu spoľahlivosti a kvality údajov, ktoré sa majú predložiť, by niektoré premenné opísané v prílohe k tomuto nariadeniu mali byť pre členské štáty s malou vzorkou migrantov dobrovoľné.
(8)
Je potrebné zmeniť a doplniť stĺpce 19/20 prílohy II k nariadeniu Komisie (ES) č. 430/2005 z 15. marca 2005, ktorým sa vykonáva nariadenie Rady (ES) č. 577/98 o organizácii výberového zisťovania pracovných síl v Spoločenstve v súvislosti s kodifikáciou, ktorá sa bude od roku 2006 používať na prenos údajov, ako aj na využitie časti výberového súboru na zbieranie údajov v súvislosti so štrukturálnymi premennými (5), s cieľom zvýšiť význam analýzy o postavení migrantov na trhu práce získaním údajov o roku príchodu do hostiteľskej krajiny a ich veku v čase príchodu, ktoré sú naďalej dvoma kľúčovými vysvetľujúcimi premennými pri analyzovaní procesu integrácie na trhu práce.
(9)
Opatrenia stanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
Podrobný zoznam premenných, ktoré sa v roku 2008 majú zozbierať prostredníctvom ad hoc modulu o postavení migrantov a ich priamych potomkov na trhu práce, sa stanovuje v prílohe.
Článok 2
Stĺpce 213, 214, 215, 216, 217, 218 a 219 prílohy sú pre Českú republiku, Dánsko, Estónsko, Lotyšsko, Litvu, Maďarsko, Maltu, Poľsko, Slovinsko, Slovensko a Fínsko dobrovoľné.
Článok 3
V prílohe II k nariadeniu (ES) č. 430/2005 sa stĺpce 19/20 nahrádzajú nasledujúcim textom:
„YEARESID
19/20
ROČNE
Roky pobytu v tejto krajine
Každý“
00
Narodený/narodená v tejto krajine
01-99
Počet rokov pobytu v tejto krajine
Neuvádza sa
Bez odpovede
Článok 4
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. februára 2007